polyglot-tagger/wikipedia-language-snippets-filtered huggingface dataset:
ཞེས་བཀོད་པ་ལ་གསེར་ཏོག་འགྲེལ་བར་ལ་མགོ་ཅན་གྱི་ང་དང་ཇ་ལ་བས་འཕུལ་མི་འཐོབ་པའི་དོན་ཡིན་ཞེས་དགོངས་པ་བཞག་ནའང་། ངོ་གདོང་གི་འབབ་ཚོད་ལྟར་ན། བལྟས་དང་བལྡད་གཉིས་ལ་བས་འཕུལ་ཐོབ་པའི་ཞིབ་ཆ་མ་ཐོན་པའི་ཉམས་ཤིག་འདུག་གོ །
སྔོན་འཇུག་གི་ཕོ་བ་ཡིག་ནི་མིང་གཞིའི་མ་ནིང་ཁ་ཆ་ཐ་ཕ་ཚ་རྣམས་ལ་མི་འཇུག་ཅིང་། སྔོན་འཇུག་གི་མོ་འ་ཡིག་དང་དེའི་ཤུགས་བསྟན་ཤིན་ཏུ་མོ་མ་ཡིག་གཉིས་ནི་མིང་གཞིའི་ཕོ་ཀ་ཅ་ཏ་པ་ཙ་རྣམས་ལ་མི་འཇུག་པ་དང་། སྔོན་འཇུག་གི་མ་ནིང་ག་ད་གཉིས་ནི། མིང་གཞིའི་ཡང་རང་དང་རྟགས་མཐུན་པའི་མ་ནིང་ཁ་ཆ་ཐ་ཕ་ཚ་རྣམས་ལ་རང་ཉིད་མི་འཇུག་གོ །
སྟག་ཚང་ལྷ་མོའི་པར་མ་སི་ཏུའི་འགྲེལ་ཆེན་དང་། ཞན་པར་གྱི་དཔེ་འགར་སྔོན་འཇུག་གི་མོ་ཡིག་འ་ནི་རང་སྡེའི་མིང་གཞིའི་མོ་འ་ཡ་གཉིས་དང་། མ་ནིང་ཟ་ཡིག་ལ་མི་འཇུག་པ་དང་། ཞེས་པ་ནི་བར་ལམ་རྐེད་ལམ་ནས་ནོར་བའི་ཡི་གེ་སྟེ། དེ་ལྟར་ན་ཟ་ཡིག་མིང་གཞིའི་མ་ནིང་དུ་བཞག་པ་དང་། ཞ་ཡིག་ཆད་པའི་སྐྱོན་ཡོད་དོ། །འོན་ཀྱང་སྡེ་དགེའི་པར་མར། སྔོན་འཇུག་གི་མོ་ཡིག་འ་ནི་རང་སྡེའི་མིང་གཞིའི་མོ་ཞ་ཟ་འ་ཡ་རྣམས་ལ་མི་འཇུག་པ་དང་། ཞེས་འབྱུང་བས་འདི་ལྟར་བཀླགས་ན་དག་གོ །
སྔོན་འཇུག་གི་ཕོ་ཡིག་བ་ནི་མིང་གཞིའི་ཡི་གེ་རང་གི་འཇུག་ཡུལ་དུ་གྱུར་པ་རྣམས་ལ་སྒྲ་དང་བྱེད་རྩོལ་དྲག་པོའི་སྒོ་ནས་འཇུག་པ་དང་། མ་ནིང་ག་ད་གཉིས་ནི་སྒྲ་རྩོལ་རན་པར་འཇུག་པ་དང་། མོ་ཡིག་འ་ནི་སྒྲ་རྩོལ་ཞན་པས་འཇུག་པ་དང་། ཤིན་ཏུ་མོ་མ་ནི་སྒྲ་རྩོལ་མཉམ་པ་སྟེ་ཤིན་ཏུ་ལྷོད་ཅིང་ཉམ་ཆུང་བའི་ཚུལ་གྱིས་འཇུག་པར་བྱེད་དོ།།
འདིར་ཤིན་ཏུ་མོ་མ་ཡིག་ནི་སྒྲ་རྩོལ་ཉམ་ཆུང་བའི་སྒོ་ནས་འཇུག་པར་སྟོན་པས་ན་མཉམ་ཞེས་པའི་སྔོན་འཇུག་མ་ཡིག་དེ་མེད་ན་ཅི་འདྲ་ཞེས་གསུང་མཁན་གྱི་རྩོད་མེད་མཁས་པའང་ཡོད་དོ།།
ཞེས་གསུངས་པ་ལྟར་ཡི་གེའི་ང་རོ་དང་ཕྲལ་སྦྱར་གྱི་ཀློག་དང་། རྗེས་འཇུག་བཞི་ཞེས་པ་ནི་གཞི་གང་ལ། ཡི་གེ་གང་གིས། ཚུལ་ཇི་ལྟར། དགོས་པ་ཅིའི་སླད་དུ་འཇུག་པ་སྟེ་འདི་དག་རིམ་བཞིན་སློབ་དགོས་པར་གསུངས་པ་དང་། རྟགས་འཇུག་གི་སྐབས་སུ་སྒྲ་གདངས་དྲག་ཞན་རན་པ་མཉམ་པ་བཞིའི་སྒོ་ནས་མིང་གཞི་ལ་སྔོན་འཇུག་སྦྱོར་ཚུལ་གསུངས་པའི་ཕྱིར་ན་འདིར་ཡི་གེ་རྣམས་ཀྱི་སྐྱེ་གནས་དང་བྱེད་པ་རྩོལ་བ་རྣམས་ས་བཅད་མ་སྟོང་ཙམ་འགོད་ན་འདི་ལྟར།
བོད་ཀྱི་ཡི་གེ་ལ་སྦྱོར་བའི་ཚེ་སི་ཏུ་ལྟར་ན་ཀ་སྡེ་དང་འ་ཧ་ཨ་རྣམས་ནི་མགྲིན་པ་ལས་སྐྱེ། ཅ་སྡེ་དང་ཙ་ཚ་ཛ་ཞ་ཡ་ཤ་ཨི་ཨེ་རྣམས་ནི་རྐན་དང་། ཏ་སྡེ་དང་ཟ་ལ་ས་རྣམས་ནི་སོ་དང་། པ་སྡེ་དང་ཝ་ཨུ་ཨོ་རྣམས་ནི་མཆུ་དང་། ར་ནི་ལྕེ་རྩེ་དང་ཉེ་བའི་སྟེང་ཕྱོགས་དང་། ང་ཉ་ན་མ་རྣམས་རང་རང་གི་སྐྱེ་གནས་སུ་མ་ཟད་སྣ་དང་བཅས་པའོ།།
དེས་ན་སྦྱོར་ཀློག་གི་སྐབས་སུ་འཕུལ་རྟེན་དང་མགོ་འདོགས་ཀྱི་ཡི་གེ་རྣམས་ལ་སོ་སོའི་སྒྲ་དག་པར་ཐོན་དགོས་པ་ལ། ས་སྐྱ་བསོད་ནམས་རྩེ་མོའི་གསུང་ལས།
འོན་ཀྱང་ཏ་སྡེ་དང་ཟ་ལ་ས་སོ་དང་ཨི་ཨེ་རྐན་དང་ཨུ་ཨོ་མཐུ་ལས་སྐྱེ་ཞེས་པ་ནི་རང་གི་མྱོང་བ་དང་སྦྱར་ནས་བཤད་ན་ལེགས་སྦྱར་སྐབས་སུ་བཤད་པ་ལྟར་ཏ་སྡེ་ལྕེ་རྩེ་ལས་བྱུང་། ཨི་ཨེ་ནི་ལྕེ་དབུས་དང་རྐན་ལས་བྱུང་། ཨུ་ནི་མཆུ་ལས་བྱུང་། ཨོ་ནི་མགྲིན་པའི་སྦུབས་ནས་བྱུང་ཞེས་པ་ལྟར་བཟུང་ན་བདེའམ་སྙམ་མོ། །ཟ་དང་ས་སོ་ལས་སྐྱེ་ཞེས་པ་ནི་ངེས་པར་ཐུགས་མད་དོ། །དེའི་ཕྱིར་སྣར་ཐང་སཾ་གྷ་ཤྲཱིའི་སྔགས་བཀླག་ཐབས་ཀྱི་རྩ་བར།
ཞེས་པ་ལྟར་སོ་འབའ་ཞིག་ལས་སྐྱེས་པ་མ་ཡིན་པར་ལྕེ་རྩེ་ནི་གཙོ་བོ་ཡིན་པ་གོ་རིམ་བསྒྲིགས་པས་ཀྱང་ཤེས་སམ་སྙམ་མོ།།
གཞན་ཡང་། སྔོན་གྱི་མཁས་པ་བཅོམ་ལྡན་རིགས་རལ་དང་། ནེའུ་པཎྜི་ཏ་དང་། ཆོས་རྗེ་བསོད་ནམས་རྣམ་རྒྱལ་སོགས་ཀྱི་གསུང་གི་ལེགས་ཆ་བསྡུས་ནས་མཁས་ཤིང་གྲུབ་པའི་དབང་ཕྱུག་རོང་བོ་ཡབ་རྗེ་སྐལ་ལྡན་རྒྱ་མཚོས་མཛད་པའི་སྔགས་བཀླག་ཐབས་ལས་ཀྱང་།
གཞན་ཡང་ཙཱནྡྲ་བའི་སྒྲ་མདོར། གནས་དང་བྱེད་དང་རྩོལ་བ་རྣམས་ལས་ཡི་གེ་རྣམས་སྐྱེའོ། །ཞེས་གསུངས་པ་ལྟར་ཡི་གེ་སྐྱེ་བའི་གནས་ཙམ་དུ་མ་ཟད། ལྕེ་རྐན་གྱི་བྱེད་པ་དང་། ཕྱི་དང་ནང་གི་རྩོལ་བ། སྒྲ་ལྡན་དང་སྒྲ་མེད། སྲོག་ཆེན་དང་སྲོག་ཆུང་། དྲོ་བའི་ཡི་གེ་འབྱིན་ཚུལ་ལ་སོགས་པ་འདིར་བཀོད་ན་ཧ་ཅང་མངས་དོགས་པས་གཞན་དུ་བལྟ་བར་བྱའོ།།
མདོར་ན་མུ་ཏིག་ཕྲེང་མཛེས་ལས། རང་ཉིད་ཀྱིས་སྒྲ་དག་པར་བཀླག་མ་ཤེས་པའམ་མ་ནུས་ནའང་། ཀློག་ཚུལ་དག་པ་མེད་དོ་ཞེས་བརྗོད་པར་མི་བྱའོ། །ཞེས་གསུངས་པ་འདི་རྣམ་པ་ཀུན་ཏུ་གཙིགས་ཆེར་འཛིན་དགོས་ཀྱི། ཡལ་བར་འདོར་དུ་མི་རུང་ངོ་།།
སྔོན་འཇུག་གི་ཕོ་ཡིག་བ་ནི། དགོས་པ་དུས་གསུམ་ལས་འདས་པ་ལ་འཇུག་པ། དཔེར་ན། ཁང་བ་བརྩིགས་ནགས་ཚལ་བསྐྱེད། བསམ་བློ་བཏང་ལྟ་བུ་སྟེ། བྱེད་པ་པོ་དང་དངོས་སུ་འབྲེལ་བའི་བྱ་བ་བྱས་ཟིན་པ་སྟོན་ཏོ། །གཞན་ཞེས་པ་དངོས་པོ་བདག་གཞན་གཉིས་ལས་གཞན་ཏེ། དཔེར་ན། བཀླག་བྱའི་དཔེ་ཆ། བསྒྲུབ་བྱའི་བྱ་བ། བཙོ་བྱའི་ཤ་ལྟ་བུ་སྟེ་བྱེད་པ་པོ་དང་དངོས་སུ་འབྲེལ་བ་བྱ་བའི་ཡུལ་བསྒྲུབ་པའི་ཕྱིར་འཇུག་གོ །
བ་ཡིག་འདས་པ་དང་གཞན་བསྒྲུབ་མ་འོངས་པ་ལ་འཇུག་པར་རྩ་བས་དངོས་སུ་བསྟན་པ་ནི་གཙོ་ཆེ་བ་ལ་དགོངས་ཀྱི། ཤུགས་བསྟན་དུ་དུས་ད་ལྟ་བ་དང་སྐུལ་ཚིག་ལ་སྦྱོར་དགོས་པ་ཡང་དུ་མ་ཡོད་དེ། གཟུགས་མི་འགྱུར་བའི་ལས་ཚིག་ལས། བསྟོད་པ། བསྔགས་པ། བརྩོན་པ་སོགས་དང་། གཟུགས་འགྱུར་གྱི་ལས་ཚིག་ལས་ད་ལྟ་བ་ལ་འཇུག་པ་སྨན་བཀུ་བྱེད། འདམས་པའི་བཀྲབ་བྱེད། བྱ་བའི་བགྱིད་བྱེད། གྲངས་ཀའི་བགྲང་བྱེད། རྙོགས་མ་བགྲུང་བྱེད་སོགས་དང་། སྐུལ་ཚིག་ལའང་བསྟོད་ཅིག་བརྩོན་ཅིག གཞུ་བདུངས་ཤིག་ལ་སོགས་པ་དུ་མ་ཡོད་པ་འདིས་མཚོན་ནོ།།
སྔོན་འཇུག་གི་མ་ནིང་ག་ད་གཉིས་ནི། བདག་གི་དངོས་པོ་སྟེ་བྱེད་པ་པོའི་དངོས་པོ་དང་། བྱེད་པ་པོ་རང་དང་དངོས་སུ་འབྲེལ་བའི་བྱེད་ལས་གསལ་བྱེད་ཀྱི་སྒྲ་ལ་འཇུག་པ། དཔེར་ན་ཤིང་སྡོང་གཅོད་པ་པོ། གཅོད་བྱེད། གཅོད་བྱེད་ཀྱི་སྟ་རེ། སྐུད་པ་དཀྲི་བ་པོ། དཀྲི་བྱེད། དཀྲི་བྱེད་ཀྱི་ལག་པ་ལྟ་བུ་སྟེ་བྱེད་པ་པོའི་དངོས་པོ་དང་། གཅོད་པར་བྱེད། གཅོད་དོ། །དཀྲི་བར་བྱེད། དཀྲིའོ་ལྟ་བུ་ནི་བྱེད་པ་པོ་རང་དང་དངོས་སུ་འབྲེལ་བའི་བྱེད་ལས་གསལ་བྱེད་ཀྱི་སྒྲ་གཉིས་ནི་བདག་གི་ཕྱོགས་ལ་འཇུག་གོ །འདིས་ནི་རྩ་བའི་ཚིག་ཟིན་མ་ནིང་གཉིས་ཀ་ཞེས་པའི་ཡ་གྱལ་ག་ད་གཉིས་བདག་ལ་འཇུག་པའི་དོན་བསྟན་ཏོ།།
སྔོན་འཇུག་གི་ཤིན་ཏུ་མོ་མ་ཡིག་ནི། མཁས་པ། མཁས་བྱ། མཁས་པར་བྱ། མཁས་བྱེད། མཁས་པར་བྱེད། མཁས་པར་གྱུར། མཁས་བཞིན་པ། མཁས་པར་འགྱུར་ལྟ་བུ་སྔར་བཤད་པའི་བདག་གཞན་དང་། དུས་གསུམ་གྱི་བྱེ་བྲག་མེད་པར་ཐམས་ཅད་ལ་མཉམ་པ་སྟེ་མཚུངས་པར་འཇུག་གོ །
དེའི་ཕྱིར་གཙོས་འགྲེལ་བར། དུས་གསུམ་ལས་མིང་དོན་དེ་བསྒྲུབས་ཟིན་པའི་འདས་པ་དང་། བདག་གཞན་གཉིས་ལས་གཞན་གྱི་བྱ་བ་བསྒྲུབ་པའི་ཕྱིར་འཇུག་གོ །ཞེས་བཀྲལ་བ་ལྟར་གཟུང་ན་དོན་དང་འབྱོར་རམ་སྙམ་མོ།།
རྣམ་གླིང་འགྲེལ་བའི་དཔེར་བརྗོད་གྲས་སུ་རང་ཉིད་གཅིག་པུ། གཅན་གཟན། སྒྲ་གཅན། དུད་འགྲོ་གཉན། ཕངས་པའི་གཅེས་སོགས་མིང་རྐྱང་གི་དཔེར་བརྗོད་གང་མང་བཀོད་པ་རྣམས་མི་འཐད་ཚུལ་མུ་ཏིག་ཕྲེང་མཛེས་སུ་རྒྱས་པར་བཀག་པ་དོན་ལ་གནས་སོ། །གཙོས་འགྲེལ་བར་ཡང་། སྐབས་འདིར་སྔ་མ་ཕལ་ཆེར་གྱིས་བྱ་བྱེད་ལས་གསུམ་དངོས་སུ་འབྲེལ་མ་འབྲེལ་མ་ཤེས་པར། དཔེར་བརྗོད་དུ་མིང་རྐྱང་ཁོ་ན་འགོད་གང་ཐུབ་བྱེད་པ་སོགས་ལ་སྙིང་པོ་ཅི་ཡང་མེད། ཅེས་གསུངས་པའི་གསུང་ཡུལ་ཡང་གཙོ་བོ་རྣམ་གླིང་གི་འགྲེལ་བ་ཡིན་ནོ། །འོན་ཀྱང་མུ་ཏིག་ཕྲེང་མཛེས་སུ། སྐབས་འདིར་ཡང་རྩ་བའི་ཚིག་ལ།
གསེར་ཏོག་འགྲེལ་བར་གསལ་བ་ལྟར་སི་ཏུའི་རྗེས་སུ་ཨ་ལ་ཤ་ཡང་འབྲངས་པ་དང་དེ་གཉིས་ལྟར་ན་རྩ་བ་ལ།
ཞེས་ཟུར་ཟ་མཛད་པའི་བཟོ་བཅོས་བྱས་པ་ལྟར་ན་གསེར་ཏོག་གི་ཐུགས་ཀྱི་དགོངས་བཞེད་གང་ཡིན་པ་དེ་ཤིན་ཏུ་གསལ་བས་ལེགས་པར་བཤད་པ་འདིའི་ཟིལ་དངར་གྱིས་བདག་ཅག་རྣམས་ཀྱང་ཡིད་རབ་ཏུ་འཕྲོག་པར་མི་འགྱུར་རམ།
ཡང་ཨ་ལ་ཤའི་རྟགས་འཇུག་གི་འགྲེལ་བར་བ་ཡིག་ནི་ད་ལྟ་བ་དང་བདག་གཉིས་ཀར་གཏན་ནས་མི་འཕུལ་ལོ། །ཞེས་པ་དང་གཅིག འ་ཡིག་འདས་པ་དང་གཞན་གཉིས་ཀ་མི་འཕུལ་ལོ། །ཞེས་པ་དང་གཉིས། འདས་ཚིག་གི་སྔོན་འཇུག་ཡིན་ན་བ་ཡིག་ཡིན་པས་ཁྱབ། ཅེས་པ་དང་གསུམ། འ་ཡིག་གིས་འདས་ཚིག་གཏན་ནས་མི་འཕུལ་མོད་མྱ་ངན་ལས་འདས་པ་ལྟ་བུའི་འདས་པ་ནི་མིང་ཡིན་པས་སྐྱོན་དུ་ངོས་བཟུང་བར་མཛད་པ་སྟེ་ལྔ་བོ་འདི་ལ་དཔྱད་པར་བྱ་བ་འདི་ཡོད་དེ།
གཉིས་པ་ལ། འ་ཡིག་འདས་པ་ལ་མི་འཕུལ་ཞེས་པ་མུ་ཏིག་ཕྲེང་མཛེས་ཀྱི་རྗེས་སུ་འབྲངས་ཆེས་པ་ལས་བྱུང་བའི་སྐྱོན་ཏེ་གཤམ་དུ་སི་ཏུ་ལ་དོགས་སློང་བྱས་པ་འདིར་ཡང་སྦྱར་རོ། །དེ་བཞིན་དུ་འ་ཡིག་གཞན་ལ་འཕུལ་བ་ལ་ཡང་འཁྱམ་འཁྱུག་འཁྲུག་འཁྲུང་འགྱང་འགྱིང་འགྲང་སོགས་མཐའ་ཡས་པ་ཡོད་དོ།།
ཅེས་པའི་སྐབས་སུ་དུས་གསུམ་དང་། བདག་གཞན་གཉིས་དང་། སྐུལ་ཚིག་རྣམས་ཚང་བར་བསྟན་ཟིན་ལ། གོང་སྨོས་ལྟར་རྟ་འདི་རྒོད་དྲགས་པས་མི་ཐུལ། ཞེས་སྨྲས་ཚེ་ད་དྲག་མེད་པའི་ཐུལ་ཡིག་འདི་འབྲི་ན་མ་གཏོགས་གདུལ་དང་འདུལ་དང་བཏུལ་གསུམ་ཁ་སྐད་ལ་སྦྱོར་མི་འོས་པ་བཞིན་དུ་ཡི་གེར་ཡང་འབྲིར་མི་འོས། དེས་ན་དེ་འདྲའི་ཐུལ་སོགས་ནི་མིང་རྐྱང་མ་ཡིན་པའི་ལས་ཚིག་ཡིན་པ་སྨོས་མ་དགོས་ཤིང་། དེ་ལ་དགག་ཚིག་སྦྱར་རམ་མ་སྦྱར་ཀྱང་རུང་། མིང་འདོགས་ཇི་ལྟར་བྱེད་ཚུལ་འདིར་བློ་གྲོས་དྭངས་ཤིང་གསལ་བ་རྣམས་ཀྱིས་དཔྱད་པར་འཚལ།
ཨ་ལ་ཤའི་ཡིག་བཤད་མཁས་པའི་ཁ་རྒྱན་ལས། བྱ་ཚིག་བཤད་པའི་སྐབས་སུ་སྒྲུབ་པ་ནི་བྱེད་པ་པོའི་རྩོལ་བ་ལ་ལྟོས་ཏེ་རྗོད་པའི་མིང་ཡིན་པས་འདི་ལ་བྱ་བྱེད་ལས་གསུམ་དང་འདས་མ་འོངས་སོགས་ཀྱི་ཁྱད་པར་སྦྱར་རྒྱུ་ཡོད་ལ། གྲུབ་པ་ནི་རང་གི་ངང་ཤུགས་ཀྱིས་གྲུབ་པའི་མིང་ཡིན་པས་འདི་ལ་དུས་གསུམ་དང་བྱ་བྱེད་སོགས་སྦྱར་རྒྱུ་མེད། ཅེས་གསུངས་པ་ལ་བརྟག་པར་བྱ་བ་འདི་ལྟར།
རྟགས་འཇུག་གི་དཔེར་བརྗོད་རྣམས་ལས་སི་ཏུ་པཎ་ཆེན་གྱིས་བཀོད་པ་རྣམས་ཕལ་ཆེ་བ་རྣམ་པར་དག་ཅིང་ཅུང་ཟད་གོ་དཀའ་བ་རྣམས་ལ་མཆན་འགྲེལ་གྱིས་གསལ་བར་བྱས་པ་འདིར་དཀྱུས་གཅིག་ཏུ་བཀོད་ན་དོན་སྒྲིབ་པར་འགྱུར་བས་གཤམ་དུ་བཞག་ཡོད་པ་དེར་བལྟ་བར་བྱ།
སྐབས་འདིར་བདག་གཞན་དང་། བྱ་བྱེད། དུས་གསུམ་སྐུལ་ཚིག་དང་བཅས་པར་འཇུག་པའི་དཔེར་བརྗོད་ནི་འགྲེལ་བྱེད་སྔ་མ་ཚོས་མང་བོ་བཞག་ཡོད་པ་དང་། དེ་ལ་ཡང་མཁས་པ་སོ་སོའི་བཞེད་པ་མི་མཐུན་པ་དུ་མ་ཡོད་པ་རྣམས་འདིར་ཞིབ་ཏུ་བཤད་ན་ཚིག་ཚོགས་མང་བར་འགྱུར་བའི་ཕྱིར་ན་མ་བཀོད་ལ། ཁམས་ཀྱི་མཁས་པ་བླ་མ་ནོར་བུ་བསྟན་འཛིན་གྱིས་དུས་གསུམ་ལ་སྤྱི་དང་བྱེ་བྲག་ཐོར་བུའི་རིགས་གསུམ་དུ་ཕྱེ་བ་དེ་ཧ་ཅང་བློ་ལ་འཛིན་བདེ་བའི་རྐྱེན་གྱིས་བདག་གིས་སྔོན་ཆད་བརྩམས་པའི་དག་ཡིག་ཐོན་མིའི་དགོངས་རྒྱན་གྱི་ལྷན་ཐབས་མཛེས་པའི་རྒྱན་ལས་སྡོམ་དུ་བསྡུས་པ་འདི་ལྟར།
ཞེས་པ་འདི་ནི་དུས་གསུམ་སྤྱི་དང་བྱེ་བྲག་ཐོར་བུ་གསུམ་གྱི་འཇོག་བྱེད་དེ། འདི་ཇི་བཞིན་བློ་ལ་བྱང་ཚེ་རྟགས་འཇུག་གི་དོན་ལ་བློ་གྲོས་ཀྱི་སྒོ་མོ་གསར་བ་ཞིག་འབྱེད་ངེས་པ་ཡིན་ནོ།།
བརྒྱད་པ། ཨེ་ཁྱབ་སུམ་ཅུའི་དྲི་བའི་སྒོ་ནས་ལས་ཚིག་གི་དོན་ལ་རིག་པའི་རྩལ་སྦྱོང་བ།
ཀ སྔོན་འཇུག་གི་ཕོ་ཡིག་ཐོབ་པའི་ལས་ཚིག་ཡིན་ན་དུས་འདས་པ་ཁོ་ན་སྟོན་པས་ཨེ་ཁྱབ།
ཁ སྔོན་འཇུག་བ་ཡིག་ཐོབ་པའི་བྱ་བྱེད་ཀྱི་ལས་ཚིག་གང་རུང་ཡིན་ན་བྱ་ཚིག་ཁོ་ནས་ཨེ་ཁྱབ།
ག སྔོན་འཇུག་མ་ནིང་གཉིས་ཐོབ་པའི་ལས་ཚིག་གི་དུས་སྟོན་བྱེད་ཡིན་ན་ད་ལྟ་བ་ཁོ་ནས་ཨེ་ཁྱབ།
ང སྔོན་འཇུག་འ་ཡིག་ཐོབ་པའི་ལས་ཚིག་ཡིན་ན་གཞན་ལ་སྦྱོར་བའི་བྱ་ཚིག་ལ་མི་འཇུག་པས་ཨེ་ཁྱབ།
ཅ སྔོན་འཇུག་མོ་ཡིག་ཐོབ་པའི་དུས་གསུམ་སྟོན་བྱེད་ཀྱི་ལས་ཚིག་ཡིན་ན་མ་འོངས་པ་ཁོ་ནས་ཨེ་ཁྱབ།
ཇ སྔོན་འཇུག་ཕོ་ཡིག་ཐོབ་རུང་བའི་བྱ་ཚིག་མ་འོངས་པ་སྟོན་བྱེད་ཡིན་ན་ཁྱོད་ཀྱི་སྔོན་འཇུག་བ་ཡིག་ཡིན་པས་ཨེ་ཁྱབ།
ཉ སྔོན་འཇུག་མ་ནིང་གཉིས་གང་རུང་གི་ལས་ཚིག་ཅན་ཡིན་ན་ཁྱོད་ཀྱི་འདས་ཚིག་གི་སྔོན་འཇུག་བ་ཡིག་ཡིན་པས་ཨེ་ཁྱབ།
ཏ མགོ་འདོགས་མེད་པའི་མིང་གཞིའི་འདས་ཚིག་ག་ང་བ་མ་གང་རུང་གི་རྗེས་འཇུག་ཅན་ཡིན་ན་ཁྱོད་ལ་སའི་ཡང་འཇུག་ཐོབ་པས་ཨེ་ཁྱབ།
ད ད་དྲག་ཅན་གྱི་ཡི་གེ་ཡིན་ན་ཁྱོད་འདས་ཚིག་དང་སྐུལ་ཚིག་གང་རུང་ཡིན་པས་ཨེ་ཁྱབ།
ན ལས་ཚིག་སྟོན་པའི་མིང་གཞི་ཡིན་ན་ཁྱོད་ཀྱི་ཡི་གེ་རང་སྡེ་ལས་གཞན་དུ་མི་འགྱུར་བས་ཨེ་ཁྱབ།
པ གཟུགས་མི་འགྱུར་བའི་ལས་ཚིག་ཡིན་ན་ཁྱོད་ཀྱི་ཁ་གཏད་གཟུགས་འགྱུར་གྱི་ལས་ཚིག་ཡོད་པས་ཨེ་ཁྱབ།
ཕ ཞ་སྡེའི་གཟུགས་འགྱུར་གྱི་ལས་ཚིག་ཡིན་ན་ཁྱོད་ཀྱི་དུས་གསུམ་གའི་མིང་གཞི་མི་འགྱུར་བས་ཨེ་ཁྱབ།
བ སའི་ཡང་འཇུག་ཅན་ཡིན་ན་ད་ལྟ་བ་དང་འདས་ཚིག་དང་སྐུལ་ཚིག་གསུམ་གང་རུང་སྟོན་པས་ཨེ་ཁྱབ།
མ ལས་ཚིག་སྟོན་པའི་མིང་གཞི་ཡིན་ན་ཁྱོད་ཀྱི་ཡི་གེ་མི་འདྲ་བ་གཉིས་ལས་ལྷག་མི་འགྱུར་བས་ཨེ་ཁྱབ།
ཙ མགོ་འདོགས་མེད་པའི་མིང་གཞིའི་འདས་ཚིག་ག་ང་བ་མ་གང་རུང་གི་རྗེས་འཇུག་ཅན་ཡིན་ན་ཁྱོད་ལ་སའི་ཡང་འཇུག་མི་འཐོབ་པས་ཨེ་ཁྱབ།
ཚ སྔོན་འཇུག་མ་ནིང་གཉིས་གང་རུང་གི་ལས་ཚིག་ཅན་ཡིན་ན་ཁྱོད་ཀྱི་འདས་ཚིག་གི་སྔོན་འཇུག་བ་ཡིག་མ་ཡིན་པས་ཨེ་ཁྱབ།
ཛ ལས་ཚིག་སྟོན་པའི་མིང་གཞི་ཡིན་ན་ཁྱོད་ཀྱི་ཡི་གེ་ལ་མི་འདྲ་བ་བཞི་མི་འཐོབ་པས་ཨེ་ཁྱབ།
ཝ གཟུགས་མི་འགྱུར་བའི་ལས་ཚིག་ཡིན་ན་ཁྱོད་ཀྱི་ཁ་གཏད་གཟུགས་འགྱུར་གྱི་ལས་ཚིག་མེད་པས་ཨེ་ཁྱབ།
ཞ སྔོན་འཇུག་ཕོ་ཡིག་ཐོབ་རུང་བའི་བྱ་ཚིག་མ་འོངས་པ་སྟོན་བྱེད་ཡིན་ན་ཁྱོད་ཀྱི་སྔོན་འཇུག་བ་ཡིག་མ་ཡིན་པས་ཨེ་ཁྱབ།
ཟ དུས་གསུམ་སྟོན་པའི་གཟུགས་འགྱུར་གྱི་ལས་ཚིག་ཅན་ཡིན་ན་ཁྱོད་ཀྱི་མིང་གཞིའི་ཡི་གེ་འགྱུར་བས་ཨེ་ཁྱབ།
ཡ མིང་རྐྱང་གི་ཡི་གེ་ལས་ཚིག་གི་ཤན་ཞུགས་པ་ཅན་ཡིན་ན་ཁྱོད་ལ་བྱེད་ཚིག་གི་མིང་མི་འདོགས་པས་ཨེ་ཁྱབ།
ལ དུས་གསུམ་སྟོན་པའི་གཟུགས་འགྱུར་གྱི་ལས་ཚིག་ཅན་ཡིན་ན་ཁྱོད་ཀྱི་མིང་གཞིའི་ཡི་གེ་མི་འགྱུར་བས་ཨེ་ཁྱབ།
ཤ མགོ་ཅན་དུ་གྱུར་པའི་འདས་ཚིག་ཡིན་ན་ཁྱོད་ཀྱི་འཕུལ་ཡིག་བ་ཡིག་ཡིན་པས་ཨེ་ཁྱབ།
ས མིང་གཞི་བརྩེགས་མའི་འདས་ཚིག་ག་ང་བ་མ་གང་རུང་གི་རྗེས་འཇུག་ཅན་ཡིན་ན་ཁྱོད་ལ་སའི་ཡང་འཇུག་ཐོབ་པས་ཨེ་ཁྱབ།
ཧ ན་ར་ལའི་རྗེས་འཇུག་ཅན་གྱི་འདས་ཚིག་དང་སྐུལ་ཚིག་གང་རུང་ཡིན་ན་ཁྱོད་ལ་ཡང་འཇུག་ཡོད་པས་ཨེ་ཁྱབ།
ཨ ཞ་སྡེའི་གཟུགས་འགྱུར་གྱི་ལས་ཚིག་ཡིན་ན་ཁྱོད་ཀྱི་དུས་གསུམ་གའི་མིང་གཞི་འགྱུར་བས་ཨེ་ཁྱབ།
དེ་ལྟར་ཨེ་ཁྱབ་ཀ་ཁ་སུམ་ཅུའི་དྲི་བ་འདི་ནི་རྟགས་འཇུག་གི་དཀའ་གནས་ཐད་རིག་པ་བྱང་ཞིང་མཉེན་ལ་འབེབས་པའི་ཐབས་ཟབ་མོ་ཞིག་སྟེ། འདིར་ཁྱབ་པ་བཞི་དང་། མ་ཁྱབ་པ་ཉེར་དྲུག་ཡོད་པ་ལས་ཁྱབ་ན་ཇི་ལྟར་ཁྱབ་པའི་རྒྱུ་མཚན་འགོད་པ་དང་། མ་ཁྱབ་ན་མ་ཁྱབ་པའི་སྐྱོན་འཇོག་རྒྱུ་ནི་ཚུལ་འདིར་སྐོམ་པ་ཆུ་འདོད་དང་ལྡན་པའི་དོན་གཉེར་ཅན་རྣམས་ཀྱི་ལས་སྐལ་དུ་བཞག་ཡོད་དོ།།
ཞ་སྡེའི་མིང་གཞིར་གྱུར་པའི་ལས་ཚིག་དང་ཞ་སྡེར་རག་ལས་པའི་འདོགས་ཅན་གྱི་ལས་ཚིག་གཉིས་ལ་མུ་བཞི།
ཞེས་བྱ་བ་ནི་དབྱངས་ཨ་གཅིག་པུར་ངེས་པའི་ཚིགས་བཅད་བྱ་དཀའ་བའི་སྙན་ངག་གི་སྒོ་ནས་དཎྜིའི་གྲེ་འགྱུར་མཚོན་པར་བྱེད་པའི་ངལ་གསོའི་བར་སྐབས་ཀྱི་ཚིགས་སུ་བཅད་པའོ།། །།
ཐོན་མིའི་བརྩམས་ཆོས་ལས་ཕལ་ཆེར་ནུབ་པའི་དབང་གིས་རྗེས་འཇུག་གི་རྟགས་ཀྱི་དབྱེ་ཚུལ་ལ་མཁས་པ་རྣམས་ཀྱི་བཞེད་པ་ཆེས་ཆེར་མི་མཐུན་པས་ན་བཞེད་སྲོལ་དེ་དག་གི་དགོངས་པ་གཅིག་ཏུ་སྒྲིལ་ཐབས་མེད་དོ། །དེའི་ཕྱིར་རེ་ཞིག་སི་ཏུ་པཎ་ཆེན་གྱིས་བཀྲལ་བ་ཉིད་རང་ལུགས་ཀྱི་རྩ་བར་བཟུང་ན་དགེ་མཚན་ཆེ་བར་མཐོང་བས་འདི་ལྟར།
ཡང་། སི་ཏུ་ལྟར་ན་རྗེས་འཇུག་ལ་རྟགས་གསུམ་དུ་དབྱེ་བ་ནི་རྗེས་འཇུག་རྣམས་མིང་གཞིའི་ཡི་གེ་གང་ལ་ཞུགས་པ་ལས་བརྗོད་པའི་སྒྲ་དྲག་ཞན་བར་མར་འགྱུར་བའི་དབང་གིས་དེ་ལྟར་འཇོག་གོ །དེ་ཡིན་པའི་ཤེས་བྱེད་ནི། རྩ་བར།
ཅེས་པས་གྲུབ་བོ། །ཞེས་འདོད་དོ། །དེའི་ཕྱིར་སྐབས་འདིའི་སྤྱི་དང་བྱེ་བྲག་གི་རྟགས་ཀྱི་ངོས་འཛིན་སྒྲའི་འཇུག་ཚུལ་གྱི་སྒོ་ནས་འཇོག་དགོས་པ་དང་། མིང་མཐའ་དང་རྣམ་དབྱེ་འདྲེན་ཚུལ་གྱི་སྒོ་ནས་འཇོག་མི་རུང་བ་དང་། སྔོན་འཇུག་བཞིན་དུ་འདས་དང་གཞན་བསྒྲུབ་སོགས་ཀྱི་དོན་སྟོན་ཚུལ་གྱི་སྒོ་ནས་ཀྱང་འཇོག་མི་རུང་ཞེས་དགག་གཞག་ཆེར་བྱས་པ་རྣམས་ཕལ་ཆེར་དོན་ལ་གནས་པས་དེ་ལྟར་དུ་གཟུང་ངོ་།།
འདོད་པ་འདི་དང་མི་འདྲ་བ་རྣམས་ཨ་ལ་ཤའི་སུམ་རྟགས་འགྲེལ་བ་སོགས་སུ་རེའུ་མིག་བཀོད་པ་ལྟར་ཤེས་པར་བྱ་ཡི། འདིར་མཐའ་དག་པར་བཀོད་ན་མང་བར་འགྱུར་རོ།།
དེ་ཡང་རྗེས་འཇུག་ཕོ་མོ་མ་ནིང་གསུམ་པོ་རེ་རེ་ལའང་བྱེད་པ་བཞི་བཞིའི་སྒོ་ནས་འཇུག་ཚུལ་ཤེས་པར་བྱ་སྟེ། འཇུག་ཡུལ་ཡི་གེ་གང་ལ་འཇུག་པར་བྱེད་པ་དང་། འཇུག་པ་པོ་གང་གིས་འཇུག་པར་བྱེད་པ་དང་། ཚུལ་ཇི་ལྟར་འཇུག་པར་བྱེད་པ་དང་། དགོས་པ་ཅིའི་ཕྱིར་འཇུག་པར་བྱེད་པ་རྣམས་ལས། གང་ལ་འཇུག་ན་ཀ་ནས་ཨའི་བར་གྱི་མིང་གཞིའི་ཡི་གེ་ཐམས་ཅད་ལ་བྱེ་བྲག་མེད་པར་འཇུག་གོ །དེ་དག་ལ་རྗེས་འཇུག་གང་ཞིག་གིས་འཇུག་ན་སྔར་བཤད་པའི་རྗེས་འཇུག་ཡི་གེ་བཅུ་བོ་རྣམས་ཀྱིས་འཇུག་པར་བྱེད་དོ།།
དེ་ཡང་གཞུང་འདིའི་དངོས་བསྟན་ལྟར་ན། ཀག ཀང་། ཀད། ཀན། ཀབ། ཀམ། ཀའ། ཀར། ཀལ། ཀས། ཞེས་པ་ནས། ཨག ཨང་། ཨད། ཨན། ཨབ། ཨམ། ཨའ། ཨར། ཨལ། ཨས། ཞེས་གསལ་བྱེད་སུམ་ཅུ་བོ་རེ་རེ་ལ་རྗེས་འཇུག་གི་ཡི་གེ་བཅུ་ག་འཇུག་པར་བསྟན་ན་ཡང་། དེ་དག་གིས་དོན་ཅི་སྟོན་ལ་དཔྱད་པའི་དབང་དུ་བཏང་ན། གང་། གད། གབ། གར་སོགས་དང་། ཕག ཕང་། ཕན། ཕབ་ལྟ་བུ་རྣམས་ནི་དོན་དེ་དང་དེ་ལ་དྲང་ཐད་དུ་འཇུག་པ་ལས། ཝག་ཝད། ཝན་ལྟ་བུ་ནི་དོན་འདི་ལ་འཇུག་ཅེས་བསྟན་དུ་མེད་པར་མ་ཟད། དག་ཡིག་ཁུངས་མ་རྣམས་སུའང་མཐོང་རྒྱུ་མེད་དོ།།
ཞེས་དམིགས་ཀྱིས་མ་བཀར་བར་སྤྱི་ཁྱབ་ཏུ་གསུངས་པའི་དགོས་པ་དེ་གང་ཡིན་ཞེ་ན། དེ་ནི་གསལ་བྱེད་སུམ་ཅུ་བོ་ལ་རྗེས་འཇུག་བཅུ་ག་ཁྱད་པར་མེད་པར་འཇུག་ཏུ་རུང་བར་བསྟན་པ་དང་གཅིག གལ་ཏེ་བོད་རང་གི་སྐད་དང་མཐུན་པའི་མིང་བརྡ་གསར་བ་བཟོ་དགོས་པའི་གལ་ལ་ཐུག་ཚེ་དེ་དག་ལས་གང་འོས་ཤིག་བཀོལ་ཆོག་པའི་དམིགས་བསལ་ཡོད་པ་དང་གཉིས་ཀྱི་སྒོ་ནས་ཤེས་པར་བྱའོ། །དཔེར་ན་རྗེ་ཙོང་ཁ་བའི་གསུང་ཐོར་བུའི་གྲས་ན་འོ་བརྒྱལ་ལ་ཝོ་བརྒྱལ་ཞེས་བྱ་དཀའ་བའི་ཀ་རྩོམ་འབྲི་གནང་མཛད་ཡོད་པ་བཞིན་ནོ།།
ཡང་། དེས་ཞེས་པ་རྣམ་དབྱེ་སྦྱར་བའི་བྱེད་ཚིག་ལས་མིང་དུ་མ་གྲུབ་ཅེས་པ་དང་། བལྟམས་ཞེས་ཡང་འཇུག་ཅན་ལས་བལྟམ་ཞེས་པ་མེད་ཚུལ་འདྲ་བ་ཞིག་བཤད་པ་ལ། བཟང་པོ་སྤྱོད་པའི་མདོ་ལས།
རྗེས་འཇུག་ཞུགས་ཚུལ་གྱི་དབང་གིས་སྒྲ་དྲག་ཞན་དུ་འགྱུར་བ་ནི་སྒྲའི་འཇུག་ཚུལ་དང་། དེ་ལྟར་ཞུགས་པས་དོན་ཅི་ཞིག་སྟོན་པ་ནི་དོན་གྱི་འཇུག་ཚུལ་ཞེས་བྱའོ། །རྗེས་འཇུག་གི་ཡི་གེ་བཅུ་ལས་ཕོ་སྐྱེས་བུ་རབ་འབྲིང་ཐ་གསུམ་མིང་གཞིའི་ཡི་གེ་གང་ལ་ཞུགས་ཀྱང་རྗོད་པའི་སྒྲ་གདངས་དྲག་པར་དང་། མོ་ཙམ་དང་ཤིན་ཏུ་མོ་གཉིས་ལ་ཞུགས་ན་ཞན་པར་དང་། འགྱུར་བ་མཚན་གཉིས་མཚན་མེད་མ་ནིང་གསུམ་ལ་ཞུགས་ན་བར་མ་སྟེ་རན་པར་འཇུག་པ་ཡིན་ནོ།།
གཞན་ཡང་སྐབས་འདིའི་རྩ་བའི་གཞུང་། དྲག་པ་གསུམ་ནི། ཞེས་པ་ནས། གཉིས་སུ་དབྱེ། ཞེས་པའི་ངོ་གདོང་གི་འབབ་ཚོད་ལྟར་ན་སི་ཏུའི་འགྲེལ་ཚུལ་དེ་ལ་ཅུང་ཟད་བཙན་ཚུགས་ཀྱི་བཟོ་ལྟ་ཡོད་པ་དང་། རྗེ་ཞྭ་ལུ་བ་དང་དེའི་རྗེས་འབྲང་རྣམས་ཀྱི་འགྲེལ་ཚུལ་ལྟར་ན་ངོ་གདོང་དང་ཇི་མ་ཇི་བཞིན་པར་མཐུན་པའི་བཟོ་ལྟ་ཞིག་འདུག་པས་ལྟ་རྒྱ་ཆེ་ཞིང་བློ་གྲོས་ཞིབ་པའི་མཁས་དབང་རྣམས་ཀྱི་གསལ་བཤད་མཛད་པའི་རེ་བ་ཞུ་ཞིང་། འདིར་རྗེ་ཞྭ་ལུ་བ་སོགས་ཀྱི་འགྲེལ་ཚུལ་རྣམས་བཀོད་ན་མང་བར་འགྱུར་བས་ཤེས་འདོད་པ་རྣམས་ཀྱིས་དེ་དག་གི་གཞུང་ལ་བལྟའོ།།
དོན་གྱི་འཇུག་ཚུལ་ལ་རྣམ་པ་གཉིས་ལས། མིང་མཐའ་ལ་ལྟོས་པའི་སྔ་མ་ནི་རྗེས་འཇུག་ལ་གོ་དགོས་པས་དེ་ཞུགས་པའི་མིང་དེའི་དོན་ཇི་ལྟ་བུ་ཞིག་ཏུ་འགྱུར་བ་དང་། རྗེས་འཇུག་ལ་ལྟོས་པའི་ཕྱི་མ་ནི་མིང་མཐའ་ལ་གོ་དགོས་པས་དེ་རྗེས་འཇུག་གིས་ཇི་ལྟར་འདྲེན་པ་དང་དོན་གང་ལྟར་འགྱུར་བ་བཤད་པ་གཉིས་ལས། སྔ་མ་ནི་གོང་དུ་བཤད་པ་ལྟར་སྔོན་འཇུག་ལྔ་དུས་གསུམ་དང་བདག་གཞན་ལ་ཇི་ལྟར་འཇུག་པ་བཞིན་དུ་འདིར་ཡང་སྦྱར་ནས་ཤེས་དགོས་སོ།།
སྐབས་འདིར་འགྲེལ་བ་འགར། སྔ་མ་ལ་གྱུར་པ་ཞེས་འས་འཕུལ་མེད་པ་དང་། ཕྱི་མ་ལ་འགྱུར་བ་ཞེས་འས་འཕུལ་ཡོད་པའི་ཁྱད་ཕྱེ་ནས་འགྲེལ་བཤད་བྱེད་པ་ནི། སྔ་མ་ཞེས་པའི་ཚིག་གིས་འདས་པ་བསྟན་སྙམ་ནས་གྱུར་གྱི་འས་འཕུལ་དོར་བ་ཡིན་ན་ཡང་དེ་ལྟར་བྲིས་ན་གཞུང་དོན་ལ་མ་རེག་གོ་སྙམ་མོ། །དེའི་ཕྱིར་ཨ་ལ་ཤས་གཉིས་ཀའང་འགྱུར་ཞེས་འབྲུ་མནན་པ་ནི་ཡང་དག་པའོ།།
དབྱངས་ཅན་གྲུབ་པའི་རྡོ་རྗེའི་དཀའ་གནད་གསལ་བའི་མེ་ལོང་ལས། མོ་ཡིག་ད་ལྟ་བ་དང་མ་འོངས་པ་ལ་འཇུག་པར་བཤད་པའི་མཐར།
བྱ་བྱེད་ཐ་དད་དང་ཐ་མི་དད་ཀྱིས་ཁྱད་འབྱེད་དགོས་ཟེར་ན་ཡང་། གྲོགས་སུ་འཐམས། རྐུན་པོས་འཕྲོགས། རྡོ་བ་འཕངས། བསླབ་བྱས་ཡིད་འཁུལ། མི་མང་བྲག་ཕུག་ཏུ་འཚངས་སོགས་ཅི་འདྲ་འདུག འདས་པ་ལ་འ་ཡིག་ལེན་དགོས་པའི་སྐོར་ནི། ཐོབ་པར་གྱུར། སྔར་ནས་བྱུང་། ཕན་ཚུན་ཕྲད། ཕྱི་རོལ་ཏུ་དོར་རྣམས་ནི་འཐོབ་དང་འབྱུང་། འཕྲད་དང་འདོར་རྣམས་ཀྱི་ཟླས་དྲངས་པའི་འདས་པ་སྟོན་ཏེ། འདི་ཙམ་ལ་དགོངས་པ་ཡིན་ན་ཧ་ཅང་ཁྱབ་ཆུང་སྙམ་མོ།།
འདིའི་འཁྲུལ་གཞི་ནི། སི་ཏུས། འ་ཡིག་འདས་པ་ལ་མི་འཇུག་པའི་ཁྱད་པར་ཙམ་ནི་གསལ་བར་མཐོང་བ་སྔོན་རྗེས་ཀྱི་དཔེར་བརྗོད་བཀོད་པ་རྣམས་སུ་གསལ་ཞིང་གྲགས་ཆེ་བ་དེར་ཟད། ཅེས་པ་འདི་ཡིན་ཐང་ཡང་། འདི་ནི་འ་ཡིག་རྗེས་འཇུག་ལ་ཞུགས་པའི་འདས་ཚིག་མེད་པའི་དོན་དུ་སྣང་གི འ་ཡིག་སྔོན་འཇུག་ལ་འཇུག་པར་སྟོན་པའི་སྐབས་མིན་ནོ།།
ཨ་ལ་ཤའི་མཁས་པའི་ཁ་རྒྱན་ལས། གྲོགས་དང་འགྲོགས། ཚོགས་ལ་འཚོགས་ཞེས་པའི་སྐབས་སུ་འས་འཕུལ་ཐོབ་པ་སོགས་ཚིག་གྲོགས་ཀྱི་དབང་གིས་ཡིན་ཞེས་པའང་འཐད་པར་མི་སེམས་ཏེ། ལས་ཚིག་སྟོན་པའི་ཕྱིར་འས་འཕུལ་སྦྱར་བ་ལས་ཚིག་གྲོགས་ཙམ་གྱི་ཆེད་དུ་སྦྱར་བ་ག་ལ་ཡིན་སྙམ་མོ།།
དེ་བཞིན་དུ་མཁས་པའི་ཁ་རྒྱན་ལས། ད་དྲག་ཐོབ་པ་ཅན་མིང་ལ་འཇུག་པ་ནི། དཔེར་ན། ཕར་ཕྱིནད་འཛིནད་ཅིང་མཁྱེནད་པ་བརྟནད། །སོགས་རྐང་བ་གསུམ་བཀོད་པ་རྣམས་ཀྱང་ལས་ཚིག་ཏུ་མི་འགྲོ་བར་བཤད་པ་དག་རང་ལུགས་སུ་འཛིན་མི་རུང་ངོ་། །ཡང་། རྟགས་འཇུག་འགྲེལ་བར་བསྟོད་ཅེས་པ་མིང་རྐྱང་དུ་བཤད་པ་དང་། མཁས་པའི་ཁ་བརྒྱན་ལས། བསྟོད་ཅེས་པ་བྱེད་པ་པོའི་རྩོལ་བ་ལ་ལྟོས་ཤིང་བྱ་བྱེད་བརྩི་རྒྱུ་ཡོད་པའི་དཔེར་བཞག་པ་གཉིས་ཀྱང་རང་ཚིག་ལ་འགལ་བ་བྱུང་སྣང་ངོ་།།
གསེར་ཏོག་འགྲེལ་བར། སྐུལ་ཚིག་གི་མཐར་སྦྱོར་རྒྱུའི་ཚིག་ཕྲད་ཅིག་ཞིག་ཤིག་གསུམ་ཐོབ་ཐང་ལ་མི་བསྟུན་པར་སྐུལ་ཚིག་ལ་ཞིག་ལས་ཤིག་སྦྱར་ན་ནུས་པ་ཆེ། ཞེས་བཤད་པ་ནི་འཐད་པར་མ་མཐོང་སྟེ། ཅིག་ཞིག་ཤིག་སོགས་ནི་མིང་མཐའ་འདྲེན་ཚུལ་དབང་གིས་ཐོབ་ཐང་མི་འདྲ་བ་ཡིན་གྱི། ཚིག་ནུས་ཆེ་མི་ཆེའི་ཁྱད་པར་ལ་རག་ལས་པ་ཞིག་ག་ལ་ཡིན། དེ་ལྟར་སྦྱར་ན་ཐོབ་ཐང་གི་རྣམ་གཞག་ལ་དོན་མ་བྱུང་བར་འགྱུར་བས་མི་འཐད་པ་ཁོ་ནའོ།།
ས་མཐར་ཤེས་ཐོབ་པའི་དམིགས་བསལ་ལ་ཤེས་པ་དང་མི་འཁྲུལ་བའི་དོན་དུ་ཞེས་སྦྱོར་བ་ནི་ཡོངས་གྲགས་ལྟར་ལ། འོན་ཀྱང་གཞུང་ཆེན་མོ་རྣམས་སུ་སྐུལ་ཚིག་མིན་པའི་སྐབས་ཤིག་ཐོབ་པའི་ཚབ་ཏུ་ཞིག་སྦྱར་བ་གང་མང་ཡོད་པ་ནི་བརྗོད་བདེའི་དབང་ཡིན་པ་འདྲའོ། །འདི་འདྲས་ཞིབ་ཆ་བཏོད་པའི་ཐོབ་ཐང་གི་རྣམ་གཞག་ད་སྔ་སུས་བརྩམས་པ་མ་མཐོང་ངོ་།།
ཕྱི་མ་ཞེས་པ་མིང་དུ་གྱུར་པའི་ཡིག་ཚོགས་གང་ཡིན་པ་དེའི་ཕྱི་མ་སྟེ་དཔྱིད་ཀ སྟོནད་ཀ་ཞེས་པ་ལྟ་བུའི་ཀ་ནི་མིང་མཐའ་དང་། སླར་བསྡུ་དང་ལ་དོན་རྣམས་ཀྱི་རྣམ་དབྱེའི་ཐོབ་ཐང་ཇི་ལྟར་འདྲེན་པ་སྟེ་ཐོབ་པའི་ཚུལ་ནི་འདི་ལྟར། མིང་སྔ་མའི་མཐར་སྦྱར་བའི་རྗེས་འཇུག་ཕོ་ཡིག་ག་ད་བ་ས་གང་རུང་ཡིན་ན། རྗེས་འཇུག་དེ་དག་ལ་ལྟོས་པའི་མིང་མཐའ་སྟེ་དཔེར་ན། དཔྱིད་ཀ་ཞེས་པའི་ཀ་ཡིག་ནི་མིང་གཞིའི་ཕོ་ཡིག་ཡིན་པས་དེ་དྲང་བར་བྱ་དགོས་ཀྱི། དཔྱིད་ག་ཞེས་པའམ་དཔྱིད་ཁ་ཞེས་ཕོ་ཡིག་གི་མཐར་མོ་དང་མ་ནིང་འདྲེན་མི་རིགས་སོ་ཞེས་པ་ནི་སྤྱིར་བཏང་གཙོ་ཆེ་བའི་ཐོབ་ཐང་ཡིན་ནོ།།
དེ་བཞིན་དུ་རྗེས་འཇུག་མོ་ཡིག་ཡིན་ན་དེས་མིང་མཐའ་ཡང་མོ་ཡིག་དྲང་དགོས་པས་སྙིང་ག་ཐམ་ག་ལྟ་བུ་དང་། རྗེས་འཇུག་མ་ནིང་གིས་མིང་མཐའ་མ་ནིང་འདྲེན་དགོས་པས་དགུན་ཁ་གཏེར་ཁ་ཞེས་འདྲེན་པ་ལྟ་བུའོ།།
སྐབས་འདིར་མུ་ཏིག་ཕྲེང་མཛེས་སུ། སྟོནད་ཀ་དང་སྟོན་ཁ་དེ། སྟོནད་ཀ་ལ་རྣམ་པ་ཀུན་ཏུ་ད་དྲག་ཐོབ་པས་ན་སྟོན་ཁ་ཞེས་མ་ནིང་གིས་མ་ནིང་དྲངས་པའི་དཔེར་བརྗོད་དེ་དག་མིན་ཆ་མ་འཚལ། སྟོན་གྱི་དུས་ཐོན་ཁ་མ་ཞེས་པའི་ཚིག་བསྡུས་ནས་སྟོན་ཁ་ཞེས་པ་ཡིན་ན་ནི་སྐབས་འདིའི་དཔེར་བརྗོད་དུ་མི་རུང་སྟེ། སྐབས་འདིར་བསྟན་གྱི་མིང་མཐའ་མ་ཡིན་པའི་ཕྱིར་རོ། །དེ་བཞིན་དུ་ཉི་མ་ཤར་ཁ། དབུགས་འཆད་ཁ་རྣམས་ཀྱང་སྐབས་འདིའི་དཔེར་བརྗོད་དུ་མི་རུང་བའི་ཚུལ་ཤེས་པར་བྱའོ།།
ཡང་། རྗེས་འཇུག་མ་ནིང་གིས་མོ་རྟགས་དྲངས་པའི་དཔེར་བརྗོད་དུ། མངོན་བ། མཐུན་བ། ཞེས་པ་ནི་བྲིས་ཤིང་བརྐོས་པ་ལས་བྱུང་བའི་ཡིག་ནོར་མ་ཡིན་པར་ངེས་ཏེ། དེ་འདྲའི་ཐོབ་ཐང་ནི་ཇི་ལྟར་ཐོབ་ཅེས་ཐོག་མར་ཕྱག་བྲིས་མཛད་མཁན་ཁོང་ཉིད་ལ་དྲི་ཞུས་བྱེད་པ་ལས་བདག་ཅག་ལྟ་བུའི་རྒྱ་ཁབ་ཕྲ་མོའི་བུ་ག་དང་མཚུངས་པའི་བློ་ཁོག་ཏུ་ཆུད་དཀའོ། །མངོན་པ་མཛོད་དང་མཐུན་པ་རྣམ་བཞི་ལ་བ་ཁ་ཟུམ་ཇི་ལྟར་ཐོབ་བསམ་པར་རིགས་ཤིང་རྗེས་འཇུག་ན་མཐའ་ཅན་ཡིན་ན་ཁྱོད་ལ་པ་ཡེད་མ་གཏོགས་བ་ཟླུམ་མི་འཐོབ་པས་ཁྱབ་བོ་ཞེས་ཁྱབ་མཐའ་བཅད་རུང་བར་སེམས་སོ།།
གཙོས་རྟགས་འཇུག་ཏུ། དཔེར་བརྗོད་ཕལ་ཆེ་བ་སི་ཏུ་ཇི་མ་ཇི་བཞིན་བཞག་པ་ལས་མཚམས་འདིར་མ་ནིང་གིས་ཕོའི་མིང་མཐའ་དྲངས་པའི་དཔེར་བརྗོད་དུ། མངོན་པ། མཐུན་པ། ཞེས་བཀོད་པ་ལྟར་ན་སི་ཏུའི་རྗེས་སུ་མ་འབྲངས་པ་ཤིན་ཏུ་གསལ་ཡང་སི་ཏུ་ལ་བརྟག་ཚིག་མ་བཀོད་པ་ནི་ཤིན་ཏུ་ཡ་མཚན་ནོ། །ནོར་བ་དང་འཁྲུལ་བའི་དྲི་མ་ཡོད་ན་ནི་དག་ཐེར་བྱ་དགོས་ཏེ། དེ་ལྟ་མ་ཡིན་ན་རྗེས་སུ་འབྲང་བ་རྣམས་མགོ་རྨོངས་པའི་རྒྱུ་རུ་ཟད་དོ།།
མཚོ་སྔོན་ཞན་པར་དུ་བཏབ་པའི་མུ་ཏིག་ཕྲེང་མཛེས་ན། མངོན་པ། མཐུན་པ། ཞེས་པ་ཡེད་སྦྱར་བས་ནི་ཞུས་དག་གཏོང་མཁན་དེས་སི་ཏུའི་དགོངས་པ་མ་ལོན་པ་གསལ་བར་བྱས་སོ། །གཞན་དུ་ན་པ་ཡེད་དང་བ་ཟླུམ་སོགས་ཀྱི་ཞུས་དག་གལ་ཆུང་ན་ཡང་། སྐབས་འདིའི་པ་དང་བ་ལ་ནོར་འཆུགས་ཡོད་པ་ཤེས་བཞིན་དུ་བཏང་སྙོམས་སུ་བཞག་ཚེ་གནོད་པ་ཆེན་པོ་ཡོད་པ་ཤེས་པར་གྱིས་ཤིག
ཨ་ལ་ཤའི་ཁ་རྒྱན་དུ། སྙེ་ཐང་བ་གྲགས་པ་སེང་གེའི་གངྒཱའི་ཆུ་རྒྱུན་ལས། ན་ཡིག་དང་མ་ཡིག་གི་མཐར་མོ་ཡིག་དྲངས་པའི་དཔེར་བརྗོད་དུ། ཡིན་བ། བཅོམ་བ། ཞེས་བཀོད་པ་རྟགས་འཇུག་གི་ཚིག་ཟིན་དང་མཐུན་མོད་དེང་སང་སུས་ཀྱང་ཁས་མི་ལེན་པས་དཔྱད་པར་བྱ། ཞེས་པ་ལྟར་ན་སི་ཏུས་འདི་དག་ལ་ཁུངས་བཅོལ་བ་འདྲ་སྟེ་མི་འཐད་པ་ཁོ་ནའོ།།
ཡང་རྐང་པ། ཁང་པ། སྟོང་པ་སོགས་མོ་ཡིག་གིས་ཕོ་དྲངས་པ་འདི་དག་ཀྱང་ཡུལ་ཁམས་འགའ་ཞིག་གི་ཁ་སྐད་དང་མཐུན་པའི་བརྗོད་བདེའི་དབང་ཡིན་ན་མ་གཏོགས་དམིགས་བསལ་གྱི་དོན་མེད་སྙམ་མོ། །ཁྱད་པར་དུ་ལྷས་མ། བཙས་མ། ལྟད་མོ། སྟག་མ་སོགས་འཇིག་རྟེན་པའི་གྲགས་པ་དང་བསྟུན་པའི་དམིགས་བསལ་ག་ལ་ཡིན་ཏེ། དེ་དག་ཀྱང་བརྗོད་བདེའི་དབང་གིས་ཐོབ་པའི་ཐོབ་ཐང་དངོས་ཡིན་པར་ཁས་ལེན་དགོས་སོ། །དེ་ལྟ་མ་ཡིན་ན་ཟར་མ། འཇག་མ། ཟེར་མོ། འཇོལ་མོ། ཉག་མ། གཉེར་མ། ཐེར་མ། གཡེར་མ་སོགས་ཀྱང་དམིགས་བསལ་ལ་འཕུད་དགོས་ན་ཧ་ཅང་ཐལ་བར་འགྱུར་རོ།།
ཨ་ལ་ཨའི་རྟགས་འཇུག་འགྲེལ་བར། རྗེས་འཇུག་མ་ནིང་གིས་མིང་མཐའ་མོ་ཡིག་དྲངས་པའི་དཔེར་བརྗོད་དུ། ཉི་མ་ཤར་བ་གསལ་བ། ཞེས་དཔེར་བརྗོད་དུ་བཀོད་པ་ལ། ཉི་མ་དང་ཤར་བ་གཉིས་སྦྲེལ་དགོས་ན་དེར་ཟད། དེ་མིན་ཉི་མ་ཞེས་པ་སྐབས་དེའི་དཔེར་བརྗོད་དུ་མི་རུང་སྟེ། མོ་ཡིག་གིས་མོ་ཡིག་དྲངས་པའི་ཕྱིར་རོ།།
དེའི་ཕྱིར་ཨ་ལ་ཤ་རང་ཉིད་ཀྱིས་མཛད་པའི་མཁས་པའི་ཁ་རྒྱན་གྱི་མཇུག་ཏུ། ཤེས་བྱ་རེ་ལ་མིང་རེ། མིང་རེ་ལ་ཡི་གེ་མི་འདྲ་བ་རེ་ཡོད་པས་བོད་ཀྱི་ཡི་གེ་ལ་ཟད་མཐའ་མེད་པས་ཞིབ་ཏུ་བསླབ་དགོས་སོ། །ཞེས་གསུངས་པ་ནི་དོན་དང་མཐུན་པའི་གསུང་དུ་སྣང་གི གོང་སྨོས་ལྟར་བོད་སྐད་རང་ལ་ཡིད་རྟོན་དཀའོ་སྙམ་དུ་བདག་དོགས་སོ། །ཞེས་པ་ནི་མཁས་པའི་མདུན་སར་དབྱུང་དུ་མི་རུང་བའི་ངག་ཏུ་གོ་བར་བྱའོ།།
གསེར་ཏོག་གིས་ཀྱང་། ལམ་རིམ་ཆེན་མོ། སྨོན་ལམ་ཆེན་མོ་ཞེས་པ་སྒོས་ཀྱི་མིང་གཞན་འགྲུབ་ཆེད་མ་ནིང་གིས་མོ་ཡིག་སྒྲ་མཚུངས་སུ་དྲངས་པ་ཡིན། ཞེས་གསུངས་པ་ནི་ལེགས་པར་བཤད་པའོ།།
དོན་ལ་བསྙེགས་པ་ཡོད་མེད་ཀྱི་དོན་ནི། དཔེར་ན། ཞིམ་ཡང་ཞིམ་ལ་ལྟོར་ཡང་བདེ། ཞེས་པ་དོན་སོ་སོར་བསྙེག་རྒྱུ་ཡོད་པའི་དཔེ་དང་། རྟ་འདིའི་འགྲོས་ནི་མྱུར་ཡང་མྱུར། ཞེས་པ་དོན་འགྲོས་མྱུར་བ་གཅིག་པུ་ལས་མེད་པས་ན་དོན་གཞན་ལ་བསྙེག་རྒྱུ་མེད་པའི་དཔེ་སྟེ། འདིའི་སྟེང་ནས་གོ་བ་ལོན་པར་བྱའོ།།
དེ་བཞིན་དུ་སུམ་ཅུ་བར་བསྟན་པའི་བདག་སྒྲ་དང་། དགག་སྒྲ། ཚིག་རྒྱན། ལྷག་བཅས། སླར་བསྡུ་སོགས་ཚིག་ཕྲད་ཀྱི་ནང་གསེས་རྣམས་ཇི་ལྟར་འཇུག་ཚུལ་རྣམ་པར་དབྱེ་བ་སྟེ་ཤེས་པར་བྱའོ།།
རྗེས་འཇུག་གི་ཡི་གེ་དེ་རྣམས་དགོས་པ་ཅིའི་དོན་དུ་འཇུག་པ་ཡིན་ཞེ་ན། མིང་གཞིའི་ཡི་གེ་གཅིག་གམ་གཉིས་སམ་དུ་མ་འདུས་པ་ལ་རྗེས་འཇུག་གང་རུང་སྦྱར་བ་ལས་མིང་དབྱུང་བ་སྟེ་མིང་འགྲུབ་ལ། དཔེར་ན་ཀ་བ་བུམ་པ་ལྟ་བུའོ། །མིང་གཅིག་གམ་གཉིས་སམ་དུ་མ་འདུས་ཤིང་རྗེས་འཇུག་གི་ཐོབ་ཐང་ལྟར། རྣམ་དབྱེ་དང་ཕྲད་སོགས་བབ་ཐོག་ཀྱིས་སྦྱར་བ་ལས་ཚིག་འགྲུབ་པ་དང་། དཔེར་ན། ཤུག་པས་བཟོས་པའི་ཀ་བ་དང་། རྫ་བསྲེགས་པའི་བུམ་པ་ལྟ་བུའོ། །ཚིག་དུ་མ་འདུས་པ་སྟེ་སྦྲེལ་བའི་རྗོད་བྱེད་ཀྱི་ངག་གིས་བརྗོད་བྱའི་དོན་གང་ཡིན་པ་དེ་གསལ་བར་སྟོན་པས་ན་རྗེས་འཇུག་སྦྱོར་བའི་དགོས་པ་ནི་དེ་ཡིན་ནོ།།
འདིར་ལེགས་སྦྱར་དང་ཟུར་ཆག་གི་སྐད་ཅེས་སོ་སོར་བསྟན་པའི་དགོས་པ་ནི། སྔ་མ་ནི་དོན་དུ་གཉེར་བྱ་དང་། ཕྱི་མ་ནི་སྤོང་ཅི་ཐུབ་བྱེད་དགོས་ཏེ། མཁས་གྲུབ་རྗེས་མཛད་པའི་སྨྲ་བ་རྣམ་པར་ངེས་པ་རབ་དཀའི་འཇུག་པ་ཞེས་བྱ་བའི་རབ་ཏུ་བྱེད་པ་ལས།
ཞེས་གསུངས་པ་ལྟར་བླུན་པོའི་གྲོང་ཚིག་ཅེས་པ་མས་འཕུལ་དང་འས་འཕུལ་ནོར་བ་དང་། ཡ་སྟ་དང་ར་སྟ་ནོར་བ་དང་། ལུང་བ་ཀུ་ཀྱོག་སོ་སོའི་ཕལ་སྐད་འདྲེས་པ་སོགས་རྒྱ་ཆེར་གསུངས་པ་དེ་དག་ཤེས་དགོས་པ་ཤ་སྟག་ཡིན་པར་མ་ཟད། སློབ་དཔོན་ཐོན་མིའི་མཁྱེན་རབ་ཀྱི་རྣམ་པར་དཔྱོད་པས་གཏན་ལ་ཕབ་པའི་སུམ་རྟགས་ཀྱི་དགོངས་པ་དང་མཐུན་པའི་མིང་ཚིག་ཕྲ་ཞིང་ཞིབ་པ་རྣམས་དང་། ཡི་གེ་སོ་སོའི་སྐྱེ་གནས་དང་མཐུན་པའི་གདངས་དག་པ་དར་སྤེལ་བྱེད་པའི་གོ་ཆ་བཙན་པོ་བགོ་བ་ལ་བརྩོན་པར་རིགས་སོ།།
དབྱངས་ཅན་གྲུབ་པའི་རྡོ་རྗེའི་རྟགས་འཇུག་དཀའ་གནད་གསལ་བའི་མེ་ལོང་ལས། སྐབས་འདིར་དབྱངས་ལྔར་བཞེད་པ་བདེ་ཞེས་ཨ་ཡིག་དབྱངས་ཀྱི་གྲས་སུ་བསམ་བཞིན་བཞག་ཡོད་དོ། །དེ་བཞིན་དུ་ཨ་ལ་ཤས་ཀྱང་ཨ་ཡིག་སྐབས་འགར་དབྱངས་དང་སྐབས་འགར་གསལ་བྱེད་དུ་བཤད་ཅིང་། ཨ་ཡིག་དབྱངས་སུ་བསྒྲུབ་ཕྱིར་དབྱངས་ཅན་དགྱེས་གླུའི་དབྱངས་ཨ་ངེས་པའི་ཚིགས་བཅད་འདྲེན་པ་སོགས་སྐུ་ཚེགས་ལ་བཅར་འདུག་གོ །
ཞེས་བྱ་བའི་ཚིགས་སུ་བཅད་པ་འདི་དག་གིས་དྲི་མ་མེད་པའི་ཀུན་སློང་སྒྲིབ་མེད་དུ་མཚོན་པར་བྱས་སོ།།
རྟགས་འཇུག་གི་ས་བཅད་དྲུག་པ་འདི་དཀྱུས་སུ་བཀོད་ན་གཞུང་དོན་སྒྲིབ་པར་འགྱུར་བས་ན་བལྟ་བདེ་ཕྱིར་གཤམ་དུ་བཀོད་པ།
དྲུག་པ། སི་ཏུས་བཀོད་པའི་དཔེར་བརྗོད་གལ་ཆེ་བ་འགའ་ཞིག་གི་མཆན་འགྲེལ་དང་ཡི་གེ་མ་དག་པའི་འཁྲུལ་སེལ་སྐོར།
མས་བྱིས་པ་བསྙལ་དུས་གོས་བཀབ་པ་ལྟ་བུ་སྟེ་དེའི་ཁ་གཏད་ལ་མིག་ལ་ལིང་ཏོག་གབ་འདུག་ལྟ་བུས་མཚོན།
བསམ་བཞིན་ལག་པ་གྱེན་དུ་བསྟན་པ་སྟེ་ཉལ་བའི་གན་རྐྱལ་དང་མི་འདྲ་བ་ནི་བྱེད་པ་པོ་དངོས་སུ་ཡོད་མེད་ཀྱི་ཁྱད་དོ།།
འཁུར་བ་དང་བཀུར་བ་དོན་གཅིག་ཏུ་གོ་དགོས་པ་ཞིག་ཡོད་ན་ཡང་འདིར་ནི་སྲི་ཞུ་བྱེད་པའི་གནས་སུ་བཟུང་བ།
སྤྱིར་རྒྱ་ཇེ་ཆེར་བཏང་བ་ལ་རྒྱ་བསྐྱེད་ཅེས་ས་མགོ་ཅན་དུ་འབྲི་བ་དར་ཆེ་ཞིང་། བཀྱེད་ནི་བར་ཐག་ཇེ་རིང་དུ་བཏང་བའི་དོན་ཏེ་ཁྱོད་བཀྱེད་ནས་མ་འདུག ཐག་ཉེ་སར་ཤོག་ལྟ་བུས་མཚོན་ལ། འོག་ཏུ་རྒྱ་བསྐྱེད་ཅེས་ཡོད་པ་ལ་དཔགས་ན། རྒྱང་བཀྱེད་ཟེར་རྒྱུའི་རྗེས་འཇུག་ང་ཡིག་ཆད་པ་འདྲ།
བསད་པའི་བརྡ་སྟེ་དེའི་ཁ་གཏད་རང་བཞིན་གྱིས་ཤི་བའི་གྲོངས་དང་མི་འདྲ་ཞིང་བགྲོངས་དང་འཇུག་པ་གཅིག་གོ །
བཟའ་བཅའ་བཏུང་གསུམ་སོགས་ཀྱིས་དགའ་བར་བྱས་པ་སྟེ་གཞུང་གཞན་དུ་ཐུགས་དམ་བཀང་ཞེས་ས་མགོ་མ་བྱས་པ་ཅན་ཡང་ཡོད་དོ།།
འཁྱོམ་གྱི་ཁ་གཏད་མཚོ་སོགས་རླུང་གིས་ཡོམ་ཡོམ་དུ་བསྐྱོད་པའམ་འོ་མའི་སྣོད་སོགས་བསྒུལ་བ།
ཆར་བབས་ནས་རང་བཞིན་གྱིས་ཆུ་འཁྱིལ་བའི་ཁ་གཏད་བྱེད་པ་པོ་ཞིག་གིས་ཆུ་ཤོར་དུ་མ་བཅུག་པ།
གཡར་བ་ལ་དོན་གཉིས་ལས་དངོས་རྫས་གང་ཡིན་པ་དེ་བརྗེ་སྤོར་བྱས་ནས་སྤྲད་ཆོག་པ་ལ་བསྐྱིས་དང་། དངོས་རྫས་གང་ཡིན་པ་དེ་བརྗེ་སྤོར་མ་བྱས་པར་སྤྲོད་དགོས་པ་དེ་ལ་གཡར་ཞེས་པའི་ཁྱད་པར་ཡོད་དོ། །རྒྱ་སྐད་ལ་གཡར་དང་བསྐྱིས། བཙའ་དང་གཡའ་སོགས་ལ་ཁྱད་པར་མེད་ཟེར་ཏེ་བོད་སྐད་ལ་ཁྱད་པར་ཤིན་ཏུ་ཆེའོ།།
རྫི་སྒྱུར་གྱི་རྒྱལ་སར་འཇོག་དུས་གླང་ཆེན་ལ་བསྐྱོན་པ་དང་། བྲམ་ཟེས་སྤྱི་བོར་བུམ་ཆུ་ལྡུག་པའི་ཆོ་ག་བྱེད་པ་སོགས་ཀྱིས་མཚོན།
གཅན་གཟན་གྱིས་ལམ་ཁ་ནས་བཀག་སྟེ་མི་ཐར་བར་བྱས་པ་ལྟ་བུ་སྟེ་འོག་ཏུ་བྱ་ཚིག་གི་སྐབས་སུ་བསྒག་བྱའི་བུ་ག་ཞེས་ས་མགོ་ཅན་ཡང་བྲིས་སྣང་སྟེ་འཇུག་པ་གཅིག་གོ །
གྲིལ་བའི་ཁ་གཏད་ཡོངས་གྲགས་ལ་རྦབ་ཏུ་བསྒྲིལ་ཞེས་པའི་ཚེ་ས་མགོ་ཐོབ་པ་དག་གོ །
རྩམ་པ་སོགས་སྦྲུས་ནས་ལོག་ལོག་བྱས་པ་སྟེ། ཙོག་པུར་འདུག་པ་ལ་བསྒོངས་ནས་འདུག་ཅེས་པའང་མཚོན།
མིང་རྐྱང་སྐབས་སུ་ངན་པ་ནི་གླ་ཆ་དང་། བརྔན་ཞེས་པའི་ཚེ་རྔན་པ་བྱིན་ནས་མགུ་བར་བྱས་པ་སྟེ་བརྒྱགས་བརྔན་ཞེས་པས་ཚོན།